“ખ્રિસ્તયજ્ઞ” બાદ ફા. વર્ગિસનું પુષ્પ્ગુચ્છથી સન્માન કરવામાં આવ્યું હતું. ત્યાર પહેલાં સંસ્થાના પ્રમુખશ્રી શાંતિલાલે ફા. વર્ગિસનો પરિચય આપતાં તેઓ સાથેનાં જૂનાં સ્મરણો રજૂ કર્યાં હતાં. સો ઉપરાંત વર્ષોથી પ્રકાશિત માસિક “પાવન હૃદય દૂત”ના તંત્રી તરીકે “સવાયા ગુજરાતી” ફા. વર્ગિસે સામયિકને નવો ઘાટ આપવાની કુનેહને બીરદાવી હતી. સન્માનના જવાબમાં ફા. વર્ગિસે સૌને સમૂહમાં મળવાની તક અને અમેરિકામાં ગુજરાતીમાં પવિત્ર “ખ્રિસ્તયજ્ઞ” અર્પણ કરવા બદલ આભારની લાગણી દર્શાવી હતી. “સવાયા ગુજરાતી” તરીકે પોતાના વતન કેરાલામાં સ્વજનો સાથેની વાતચીતમાં ગુજરાતી શબ્દો આપોઆપ પ્રયોજાય છે, જે અંગે થતી રમૂજથી સૌ ખડખડાટ હસ્યાં હતાં. પોતાનું લોકપ્રિય “ઈસુ-મારી-તમારી નજરે” પુસ્તક દરેક પરિવારને ભેટ તરીકે આપ્યું હતું. સન્માન વિધિનું સુપેરે સંચાલન કરતાં શ્રી. કેતન ક્રિશ્ચિયને ઓક્ટોબર ૧૨, નો દિવસ સ્વ.સુશીલા પરમારના જન્મ દિન તરીકે યાદ આપાવી હતી. આ દિવસ શ્રી હિતેશ મેકવાનનો જન્મદિન હોઈ સૌએ સમૂહમાં શુભેચ્છા પાઠવી હતી. નવિનતમ રજૂઆત કરતાં શ્રી કેતનભાઈએ હાજર રહેલાંમાં જેઓનો જન્મદિન ઓક્ટોબર ૨૦૧૩ દરમ્યાન આવતો હતો, તે સૌને ફાધર વર્ગિસના વરદ હસ્તે ગુલાબનું ફૂલ આપીને શુભેચ્છા પાઠવી હતી.